DECRETO 263/2004, do 29 de outubro, de aprobación definitiva da modificación puntual das normas subsidiarias de planeamento de Campo Lameiro (Pontevedra) para creación dun parque empresarial. (Expediente PO-02023).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 17/11/2004

O planeamento urbanístico vixente no municipio de Campo Lameiro (Pontevedra) son as normas sub
sidiarias de planeamento municipal aprobadas definitivamente polo Pleno do Concello de Campo Lameiro o 10 de xullo de 1996.
O expediente de razón, promovido polo concello, ten como obxectivo a reclasificación dun ámbito, de 107.681,80 m, integrado por unha zona de solo non urbanizable común e outra máis grande de solo rústico de protección forestal, como solo urbanizable industrial non delimitado (SUND). Este cambio de clasificación vén fundamentado na necesidade que ten o municipio de Campo Lameiro de contar cun
polígono industrial adaptado a unhas certas características socioeconómicas, polo que se califica como mixto industrial-almacén.
Así pois, o obxecto do proxecto tramitado cumpre o sinalado no artigo 94 da Lei 9/2002, do 30 de decembro, de ordenación urbanística e protección do medio rural de Galicia (desde agora LOU), respecto dos fundamentos das modificacións do planeamento urbanístico.
De conformidade co disposto no artigo 93.4º da LOU, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido o 11 de febreiro de 2004, ao abeiro do disposto no artigo 85.1º da LOU, e no cal se sinalaron os particulares que nel constan.
O Pleno da Corporación, en sesión do 16 de febreiro de 2004, acordou a aprobación inicial da modificación puntual, que a seguir foi sometida a información pública, polo prazo dun mes, mediante anuncios publicados nos días 25 e 26 de febreiro de igual ano nos xornais Faro de Vigo e Diario de Pontevedra, así como no número 56 do Diario Oficial de Galicia do 22 de marzo do mesmo ano, sen que fosen formuladas alegacións. Constan igualmente no expediente os informes favorables do técnico e da secretaria municipais do 16 e 19 de abril de 2004, respectivamente. Posteriormente, foi aprobada provisionalmente polo Pleno do Concello o día 27 de abril do ano que corre.
Igualmente, constan no expediente os informes favorables, coas precisións que, de ser o caso, neles constan, seguintes: a) do xefe do Servizo de Montes e Industrias Forestais da Delegación da Consellería de Medio Ambiente en Pontevedra, do 1 de abril de 2004, en canto á desafectación de terreos de monte en man común para a creación dun polígono industrial con base no escaso interese forestal; b) da Dirección Xeral de Obras Públicas da Consellería de Política Territorial, Obras Públicas e Vivenda, do 11 de marzo de 2004; c) do director xeral de Patrimonio Cultural da Consellería de Cultura, Comunicación Social e Turismo, do 16 de marzo de 2004; d) do xefe do Servizo da Demarcación Galicia Sur-Augas de Galicia da Consellería de Medio Ambiente, do 24 de marzo de 2004; e) e o emitido o 8 de xuño deste ano polo Servizo de Urbanismo e Inspección Territorial de Pontevedra, coa conformidade das subdireccións xerais de Urbanismo e de Disciplina e Informes e da Dirección Xeral de Urbanismo.
Así mesmo, a Comisión Superior de Urbanismo de Galicia emitiu informe favorable o 22 de xullo
de 2004, en virtude do disposto nos números 2º e 4º do artigo 95 da LOU, entendendo a procedencia da modificación tramitada e a concorrencia das xustificacións demandadas no dito artigo, que están suficientemente recollidas ao longo do contido do proxecto tramitado e avaladas nos distintos informes urbanísticos e sectoriais antes citados. Nese aspecto e en conxugación co artigo 32.2º b) da LOU, cómpre sinalar que no que atinxe aos terreos de monte veciñal en man común afectados, o proxecto executarase a través do sistema de expropiación, tal e como xa nel se prevé, debendo cumprirse os mandatos da lexislación de montes veciñais en man común (Lei 13/1989, do 10 de outubro, e montes veciñais en man común, e Decreto 260/1992, do 4 de setembro, polo que se aproba o regulamento para a execución da dita lei de acordo coas previsión do proxecto expropiatorio.
De conformidade co disposto nos artigos 93 e 95.2º e 4º da LOU, a competencia para a aprobación definitiva das modificacións do planeamento que teñan por obxecto a reclasificación de solo rústico de especial protección, como sucede neste caso, correspóndelle ao Consello da Xunta de Galicia, logo do informe favorable da Comisión Superior de Urbanismo de Galicia; informe que tamén é necesario naqueles expedientes que, como este, comprenden unha reclasificación de solo rústico en urbanizable.
En mérito do dito, de conformidade co establecido na dita Lei 9/2002, do 30 de decembro, de ordenación urbanística e protección do medio rural de Galicia, e no artigo 37 da Lei 1/1983, do 22 de febreiro, reguladora da Xunta e do seu presidente, e co informe favorable da Comisión Superior de Urbanismo de Galicia do 22 de xullo do ano que corre, así como por proposta do conselleiro de Política Territorial, Obras Públicas e Vivenda e logo da deliberación do Consello da Xunta de Galicia na súa reunión do día vinte e nove de outubro de dous mil catro,
DISPOÑO:
Artigo único.-Aprobar definitivamente o proxecto de modificación puntual das normas subsidiarias de planeamento municipal de Campo Lameiro (Pontevedra) para creación dun parque empresarial, aprobada provisionalmente polo Pleno do Concello de Campo Lameiro o 27 de abril do ano que corre. No que atinxe aos terreos de monte veciñal en man común afectados, o proxecto executarase a través do sistema de expropiación, debendo cumprirse os mandatos da lexislación de montes veciñais en man común.
Disposición derradeira
Contra este decreto cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao
da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, vinte e nove de outubro de dous mil catro.
Manuel Fraga Iribarne
Presidente
Alberto Núñez Feijoo
Conselleiro de Política Territorial,
Obras Públicas e Vivenda